Don Pascual Chávez Villanueva:

**TÉMA 2011 – ŽIVOT JE POVOLANIE**

Milí priatelia čitatelia Il Bollettino Salesiano,

som rád, že vás môžem pozdraviť na začiatku tohto nového občianskeho roka 2011, do ktorého vám želám veľa radosti, mnoho požehnania, ktoré nám dáva Otec prostredníctvom vtelenia svojho Syna.

Jedno z najdôležitejších a najkrajších požehnaní pre našu ľudskú existenciu nachádzame v nádhernom hymne listu Efezanom, ktorý nám predstavuje Boží plán spásy. Čítame v ňom: „Veď v ňom si nás ešte pred stvorením sveta vyvolil, aby sme boli pred jeho tvárou svätí a nepoškvrnení v láske; On nás ... predurčil, aby sme sa skrze Ježiša Krista stali jeho adoptovanými synmi“ (1,4-5). V liste Rimanom svätý Pavol vyjadruje tú istú skutočnosť: „Lebo ktorých predpoznal, tých aj predurčil, že sa stanú podobnými obrazu jeho Syna…“ (8,29).

Toto je veľké a najdôležitejšie požehnanie: V pláne spásy, ktorý vopred stanovil Boh, nás On povoláva, ba stvoril nás na to, aby sme reprodukovali obraz jeho Syna prostredníctvom jedinej veci, ktorá je schopná urobiť nás podobnými jemu: prostredníctvom lásky.

Obidva citované texty nás pobádajú k zamysleniu nad tým, čo robí ľudský život významným, čiže k odhaleniu zmyslu ľudskej existencie, sna, ktorý treba splniť, poslania, ktoré treba uskutočniť v tomto svete, jedným slovom povolania, ktoré náš život napĺňa zmyslom, radosťou a dynamizmom a robí ho plodným.

Ak som vám v predchádzajúcom roku rozprával prostredníctvom mesačných článkov o „mojom Ježišovi“, teraz vám chcem hovoriť o živote ako povolaní, aj preto, lebo medzi evanjelizovaním a povolaním – vychádzajúc z toho, čo dosvedčujú štyri evanjeliá – je úzke spojenie. Ježiš evanjelizuje, zvoláva a posiela.

Ale po tomto článku, ktorý slúži ako úvod, vám v nasledujúcich mesiacoch nebudem hovoriť o povolaní a predstavovať jeho antropologický, teologický alebo pedagogický rozmer, lež budem vám rozprávať o konkrétnych skúsenostiach ľudsky a kresťansky vyspelých ľudí, akými sa stali práve preto, že objavili a nasledovali svoje povolanie.

***Život ako povolanie a povolanie života***

Prvý krok, ktorý predkladám, je „vrátiť sa k donovi Boscovi“! Myslím, že je dôležité poznať jeho skúsenosť, aby sme objavili kritériá a postoje, ktorými sa vyznačovala jeho činnosť a tak osvetlili záväzok nášho povolania.

Don Bosco žil v prostredí a kultúre, ktoré boli veľmi málo priaznivé, ba nepriateľské k rozvoju duchovných povolaní, s rastúcim odporom voči Cirkvi, ako sa nám to stáva aj dnes. Sloboda vierovyznania a aktívna protestantská propaganda dezorientovali jednoduchý ľud a ukazovali negatívny obraz Cirkvi, pápeža a kléru. V ľuďoch a najmä medzi mladými sa vytvorilo ovzdušie presiaknuté liberálnymi a antiklerikálnymi myšlienkami.

Don Bosco sa nenechal odstrašiť. Snažil sa objaviť možné znaky povolania v mladíkoch, ktorých stretával; podroboval ich skúške medzi kamarátmi a sprevádzal ich na ceste rastu. Inými slovami – stával sa spolupracovníkom Božieho daru a milosti.

Jeho činnosť bola namierená na veľmi konkrétne prvky.

Usiloval sa vytvárať ***prostredie***, v ktorom sa ponuka povolania mohla priaznivo prijať a preto dozrieť. Živil pravú a skutočnú kultúru povolania, ktorá sa vyznačovala prítomnosťou uprostred mladých a radostným svedectvom. Bolo to rodinné ovzdušie, ktoré podporovalo otvorenosť sŕdc.

Aby don Bosco posilňoval takúto kultúru, ponúkal silnú duchovnú skúsenosť, ktorú živila jednoduchá, ale stála sviatostná zbožnosť a mariánska úcta a tiež apoštolát medzi rovesníkmi, prežívaný s nadšením a ochotou.

Druhým prvkom, na ktorý sa don Bosco zameriaval, bolo **duchovné sprevádzanie**. Svoju činnosť nastavoval podľa toho, či išlo o mladých alebo dospelých ašpirantov na duchovný stav alebo na rehoľný život, alebo jednoducho na život dobrého kresťana a čestného občana. Bol pozorným a rozvážnym vodcom ducha, ktorého držala intenzívna láska k Cirkvi.

To všetko nás učí don Bosco! A my ako jeho synovia sme povolaní s radosťou a zanietene prežívať svoje povolanie a predkladať mladým i dospelým, mužom i ženám, saleziánske povolanie ako odpoveď primeranú pre dnešný svet a ako projekt života, schopný pozitívne prispieť k obnove dnešnej spoločnosti.

***Vytvárať a podnecovať kultúru povolaní***

Videli sme, ako sa don Bosco usiloval okolo seba vytvárať prostredie alebo lepšie povedané kultúru povolaní.

Kultúra si vyžaduje mentalitu a postoje, prijaté spoločenstvom, ktoré prežíva, dosvedčuje a jednohlasne predkladá kresťanské hodnoty. Nemožno ju presunúť na izolovanú činnosť niekoho, kto koná v mene ostatných; kultúra povolaní si vyžaduje systematické a racionálne využitie síl spoločenstva.

Takáto kultúra sa rozvíja v troch oblastiach: antropologickej, výchovnej a pastoračnej.

Prvá pomáha pochopiť, ako je ľudská osoba vnútorne presiaknutá perspektívou povolania; druhá v rámci vzťahov umožňuje predkladať hodnoty blízke povolaniu; tretia oblasť sa sústreďuje na vzťah medzi povolaním a objektívnou kultúrou a ponúka operatívne závery pre prácu v oblasti povolaní.

Každá činnosť alebo myšlienka sa zakladá na predstave človeka, spontánnej alebo premyslenej, ktorá riadi naše vyjadrovanie a naše konanie. To sa deje aj v oblasti výchovy a pastorácie. Kresťan rozvíja svoju predstavu o človeku tým, že spracúva svoju vlastnú skúsenosť a jej porozumenie vo svetle viery, pričom považuje Krista za svoj vzor.

Kresťanské zjavenie sa teda nestavia nad ľudskú skúsenosť, ale prezrádza svoj najhlbší a definitívny zmysel. V tejto perspektíve **povolanie** nie je čosi navyše, čo je dané iba niektorým, ale je víziou ľudskej existencie, charakterizovanej „výzvou“.

Prvou úlohou kultúry povolaní je teda spracúvať a šíriť víziu ľudskej existencie chápanú ako „výzvu a odpoveď“.

Keďže ľudská bytosť je časťou siete vzťahov, kultúra povolaní musí mladému človeku pomáhať v predchádzaní subjektívnemu chápaniu existencie, ktoré ho vedie k tomu, že sa stáva stredobodom a mierou seba samého, že osobné realizovanie chápe ako obranu a povyšovanie seba skôr ako otváranie sa a darovanie. Život je otvorenie sa pre druhých, prežívané ako každodenné **budovanie vzťahov**, a je otvorenosťou pre transcendenciu, ktorá prezrádza, že ľudské bytie je tajomstvom, ktoré môže vysvetliť iba Boh a uspokojiť iba Kristus.

Jedinečnosť existencie si vyžaduje, aby človek stavil na dôležité hodnoty, ktoré treba vteliť do jednotlivých rozhodnutí. Mladí postupne ako rastú, stále viac vidia svoj úspech v projekte a kvalite života. Musia sa rozhodnúť pre svoju dlhodobú orientáciu, pričom majú pred sebou rôzne alternatívy. A nemôžu kráčať svojím životom dvakrát: musia urobiť stávku. V hodnotách, ktoré majú v obľube, a v rozhodnutiach, ktoré robia, sa rozhoduje o úspechu alebo neúspechu projektu, kvality a záchrany ich života.

Ježiš to vyjadruje dosť jasne: „Kto by si chcel život zachrániť, stratí ho, ale kto stratí svoj život pre mňa a pre evanjelium, zachráni si ho. Veď čo osoží človekovi, keby aj celý svet získal, a svojej duši by uškodil?!“ (Mk 8,35-36) Úlohou kultúry povolaní je podnecovať citlivosť na počúvanie takýchto otáznikov, uschopňovať na ich prehlbovanie. Úlohou kultúry povolaní je tiež podporovať rast a rozhodnutia osoby vo vzťahu k Dobru, k Pravde, ku Kráse, v prijatí ktorých spočíva jej naplnenie.

Objaviť a prijať život ako **dar a úlohu** je ďalšou úlohou kultúry povolaní.

Povolanie je určenie, ktoré človek dáva svojmu životu, chápanému ako dar a výzvu, vedenému zodpovednosťou, plánovanému v slobode. Pri čítaní Písma objavujeme, ako dar života zahŕňa projekt, ktorý sa postupne prejavuje v dialógu so sebou samým, s dejinami a s Bohom, a vyžaduje osobnú odpoveď.

(Z Il Bollettino Salesiano, január 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Blahoslavená Euzébia Palomino (1899-1935)**

***Blahoslavenstvo maličkých***

***Povolanie jednej Dcéry Márie Pomocnice***

**Dejiny povolania Euzébie od prvého stretnutia poznačuje Mária Pomocnica**, ako rozpráva samotná Euzébia: „Keď sme v istú nedeľu vychádzali z kostola jezuitov (slávneho kostola Clerecia na Salamanke), kam sme sa odobrali počúvať kázeň spolu s mnohými inými dievčatami, uvidela som tade prechádzať procesiu a spýtala som sa, čo je to za procesiu. Povedali mi, že je to Mária Pomocnica, ktorá vychádza z domu saleziánov. Tak som zostala čakať, aby som ju uvidela. Keď sa dostala k miestu, kde som stála, postavili ju predo mňa a **keď som uvidela Máriu Pomocnicu, cítila som, ako ma k sebe priťahuje**. Pokľakla som a s veľkou vrúcnosťou som jej povedala: **„Matka moja, ty vieš,** **že túžim páčiť sa ti, byť vždy tvojou a stať sa svätou.“** A povedala som to s takou vrúcnosťou, že mi po lícach stekali slzy. „Matka moja, ty vieš, že ak by som mohla a mala peniaze, **vstúpila by som do niektorého rehoľného domu a bola by som rehoľníčkou**, aby som ti lepšie slúžila, ale som celkom chudobná a nič nemám.“ Avšak vo svojom vnútri som cítila veľmi veľkú vec – útecha a zadosťučinenie, ktoré som pociťovala, mi vyvolali veľké množstvo sĺz. Od tejto udalosti neprešlo ani pätnásť dní, keď som sa ocitla u saleziánok, a keď som vstúpila, vrátnička, sestra Concepción Asencio, nás odviedla do kaplnky. Len čo som vošla, stretla som sa tam s Máriou Pomocnicou a pri pohľade na ňu som pocítila čosi obrovské, čo neviem vysvetliť, a padla som na kolená k jej nohám. Vtedy som vo svojom vnútri začula, ako mi hovorí: **„Tu ťa chcem mať.“** Dcéry Márie Pomocnice sa rozhodli požiadať ju o spoluprácu na pomoc komunite. Euzébia to veľmi rada prijala a ihneď sa dala do práce: pomáhala v kuchyni, nosila drevo na kúrenie, starala sa o upratovanie domu, vešala bielizeň vo veľkom dvore, sprevádzala skupinu študentiek do štátnej školy a vykonávala v meste iné úlohy.

**Tajná túžba Euzébie úplne sa zasvätiť Pánovi** zapaľuje a napĺňa teraz viac ako kedykoľvek predtým každú jej modlitbu, každý jej skutok. Hovorí: „Ak usilovne splním svoje povinnosti, urobím radosť Panne Márii a dokážem raz byť jej dcérou v inštitúte.“ Kvôli svojej chudobe a nedostatku vzdelania sa neodvažuje o to požiadať; nepovažuje sa za hodnú takej milosti: je to veľmi veľká kongregácia, myslí si. Predstavená vizitátorka, ktorej sa zverila, ju prijala s materskou dobrotou a ubezpečila ju: „O nič sa neznepokojuj.“ A s radosťou sa rozhodne v mene generálnej matky prijať ju.

Je určená do domu Valverde del Camino, do mestečka, ktoré malo v tej dobe 9.000 obyvateľov, nachádza sa na kraji juhozápadného Španielska v baníckej oblasti Andalúzie smerom k hraniciam s Portugalskom. Dievčatá zo školy a z oratória pri prvom stretnutí neskrývali určité sklamanie: táto nová je dosť bezvýznamná, malá a bledá, nie pekná, s veľkými rukami a navyše so škaredým menom. Ona však prežíva radosť z toho, že „**je v dome Pánovom po všetky dni života**“. Práve toto je „kráľovská“ situácia, ktorou sa cíti poctený jej duch, ktorý prebýva v najvyšších sférach lásky. Avšak čoskoro zachytila malé dievčatá, ktoré navštevovali dom sestier, svojimi rozprávaniami o misionárskych činoch alebo o živote svätých alebo príbehmi spojenými s mariánskou úctou, alebo historkami o donovi Boscovi, ktoré si pamätala vďaka dobrej pamäti a dokázala ich podať príťažlivo a výrazne silou svojho presvedčeného cítenia, svojej jednoduchej viery. K dievčatkám sa postupne pridávali najnezbednejšie dospievajúce dievčatá, tie najkritickejšie a najprieberčivejšie, ktoré pri tejto sestričke pociťovali nevysvetliteľné čaro, vyžarovanie svätosti, ktoré ich prenášalo do neznámej skutočnosti. A už vtedy sa vyslovene hovorilo o svätosti, aj mimo oratória. Na dvor prichádzali a so záujmom sa zdržiavali aj rodičia oratoriánok, iní dospelí, neskôr aj mladí seminaristi hľadajúci radu. Po niekoľkých rokoch sa mnohé z tých dievčat ocitli medzi postulantkami v Barcellone-Sarrià. A matke Covi, provinciálke, prekvapenej z toľkých povolaní: „Čože je vo Valverde?“, odpovedali, že je tam astmatická pomocníčka v kuchyni, ktorá dievčatám rozpráva pekné príbehy. Neskôr sa dokonca aj kňazi obracali na tú prostú rehoľnú sestru bez teologického vzdelania, ale so srdcom prekypujúcim Božou múdrosťou. Všetko prekvitalo príbehmi, historkami, ktoré sa šírili z úst do úst. **Seminaristi, rehoľné sestry, kňazi, dievčatá sa chodili radiť o svojej budúcnosti so sestrou Euzébiou,** zatiaľ čo ona v záhrade vešala bielizeň alebo v kuchyni čistila zemiaky. A ona s pokojom dávala rady, predpovedala budúcnosť, povzbudzovala pravé povolanie a odrádzala od neho, keď išlo o nepravé povolanie. A keď sa jej niekto spýtal, odkiaľ tieto veci vie, odpovedala krátkou vetou, ktorú mnohokrát vyslovil don Bosco: „Mala som sen.“

**U sestry Euzébie všetko odráža Božiu lásku a silnú túžbu pomôcť iným, aby ho milovali**: jej dni plné práce sú toho nepretržitým jasným dôkazom a potvrdzujú to obľúbené témy jej rozhovorov: na prvom mieste Ježišova láska ku všetkým ľuďom, ktorých zachránilo jeho utrpenie. Ježišove sväté rany sú knihou, ktorú sestra Euzébia číta každý deň, a vyberá z nej poučné myšlienky prostredníctvom jednoduchej „korunky“, ktorú radí všetkým, aj častým prízvukovaním vo svojich listoch sa stáva apoštolkou úcty milosrdnej Lásky podľa Ježišových zjavení svätej Faustíne Kowalskej. Druhý „pól“ prežívanej zbožnosti a katechézy sestry Euzébie tvorí „pravá mariánska úcta“, ako ju učil svätý Luigi M. Grignon z Montfortu. Ona sa stala dušou a zbraňou apoštolátu sestry Euzébie na celý čas jej krátkeho života: adresátmi jej apoštolátu boli dievčatá, mladí, matky rodín, seminaristi, kňazi.

Keď začiatkom 30-ych rokov Španielsko stálo na prahu revolúcie kvôli zúrivosti bezbožníkov, ktorých cieľom bolo vyhubenie náboženstva, sestra Euzébia neváhala priviesť do krajných dôsledkov svoju zásadu „pripravenosti“ a bola pripravená doslova nechať sa obrať o všetko. Ponúkla sa Pánovi ako obeť pre záchranu Španielska, za slobodu náboženstva. Boh túto obetu prijal.

(Z Il Bollettino Salesiano, február 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Blahoslavená ALEXANDRINA MARIA DA COSTA (1904-1955)**

***Plodnosť „…cetera tolle“***

***Povolanie jednej saleziánky spolupracovníčky***

V osade zvanej Kalvária, patriacej k obci Balasar (Portugalsko), poznačuje život tejto mimoriadnej ženy, ktorá sa skvie medzi najväčšími mystickými dušami dejín Cirkvi našej doby, jedna Biela sobota. V ten deň Alexandrina, jej sestra Deolinda a jedno dievča učnica boli zabrané do svojej krajčírskej práce, keď si zrazu uvedomili, že sa do ich izby pokúšajú dostať traja muži. Hoci dvere boli zamknuté, tým trom sa podarilo vypáčiť ich a vojsť. Alexandrina, aby si zachránila svoju ohrozenú čistotu a svoju dôstojnosť ženy a Božieho dieťaťa, neváha vyskočiť z okna vo výške štyroch metrov. Následky boli hrozné, hoci nie bezprostredne. Totiž rôzne lekárske vyšetrenia, ktorým sa podrobila, diagnostikujú so stále väčšou jasnosťou nezvratný fakt. Do devätnástich rokov sa ešte dokáže dovliecť do kostola, kde sa rada zdržiava napriek bolestivému chorobnému strnutiu – na veľký údiv ľudí. Potom ochrnutie napredovalo, až sa bolesti stali veľmi silnými, kĺby strácali svoju pohyblivosť a ona ochrnula úplne. Keď Alexandrina zaľahla na lôžko, aby počas zvyšných tridsať rokov svojho života viac z neho nevstala, bol 14. apríl 1925. Až do roku 1928 neprestáva prosiť Pána na príhovor Božej Matky o milosť uzdravenia, pričom sľubuje, že ak sa uzdraví, stane sa misionárkou. Ale len čo pochopí, že **utrpenie je jej povolaním**, otvorí mu svoju náruč: „*Naša Pani mi dala ešte väčšiu milosť. Najskôr rezignácia, potom úplná zhoda s Božou vôľou a napokon túžba trpieť.“*

Z tohto obdobia pochádzajú prvé mystické zážitky, kedy Alexandrina začína prežívať **život veľkého zjednotenia sa s Ježišom vo svätostánkoch** prostredníctvom najsvätejšej Márie. Keď raz bola sama, náhle jej napadla táto myšlienka: „*Ježišu, ty si uväznený vo svätostánku a ja z tvojej vôle na svojom lôžku. Budeme si navzájom robiť spoločnosť.*“ Vtedy sa začína jej prvé poslanie: byť ako večné svetlo pri svätostánku. Trávi svoje noci, akoby putovala od svätostánku ku svätostánku. Pri každej omši sa spolu s Ježišom a podľa jeho úmyslov ponúka večnému Otcovi ako obeta za hriešnikov. Stále viac v nej rastie láska k utrpeniu, postupne ako stále jasnejšie cíti **povolanie k obetovaniu sa**. **Zloží sľub, že bude stále robiť to, čo je dokonalejšie.**

Počnúc rokom 1935 je spolu s jezuitom pátrom Marianom Pinhom, svojím prvým duchovným vodcom, Ježišovou hovorkyňou Svätému Otcovi, aby bol svet, ohrozený druhou svetovou vojnou a šírením ateizmu, zasvätený panenskej Matke. „*Ako som požiadal sv. Margitu Máriu o zasvätenie sveta môjmu Božskému Srdcu, tak* ***žiadam teba, aby bol zasvätený srdcu mojej najsvätejšej Matky.“***Znamenie, ktoré dal Pán na potvrdenie božského pôvodu tejto požiadavky, je jeho utrpenie, ktoré Alexandrina prežívala od piatku 3. októbra 1938 do 24. marca 1942, čiže 182-krát. Alexandrina premáha obvyklý stav ochrnutia, zíde z lôžka a tri a pol hodiny pohybmi a gestami, sprevádzanými úzkostlivými bolesťami, opakuje rôzne okamihy z *krížovej cesty*. **Program, ktorý jej ukazuje Pán, je** „**milovať, trpieť, odčiňovať“**.

Potom, ako Pius XII. zasvätil svet Máriinmu nepoškvrnenému srdcu, prestáva u Alexandriny Ježišovo utrpenie vo viditeľnej podobe, ale pokračuje vnútorne po celý život. Vo Veľkom týždni v tom istom roku – 1942 – začína absolútny pôst, ktorý sa predĺži až do jej smrti dňa 13. októbra 1955. **Jej život je živým eucharistickým zázrakom.** Ježiš jej povedal: „... *Spôsobím, že budeš žiť iba zo mňa, aby som svetu ukázal, akú cenu má Eucharistia a čo znamená môj život v dušiach: svetlo a spásu pre ľudstvo.“*

V roku 1944 ju nový duchovný vodca, salezián don Umberto Pasquale, zapísal do Združenia saleziánov spolupracovníkov a ona si nechala umiestniť svoj diplom spolupracovníčky „*na miesto, na ktorom ho mohla mať stále na očiach*“, aby svojou bolesťou a svojimi modlitbami spolupracovala na záchrane duší, predovšetkým duší mladých ľudí. Dvanásteho septembra v tom istom roku ju don Umberto zapísal do Združenia ctiteľov Márie Pomocnice.

Napriek svojim utrpeniam sa neprestáva zaujímať o chudobných a obetovať sa za nich, za duchovné dobro farníkov a mnohých ďalších ľudí, ktorí ju žiadajú o pomoc. Trinásteho októbra 1955, na výročie posledného zjavenia Božej Matky vo Fatime, zvolá: „Som šťastná, lebo idem do neba.“ Na jej hrobe čítame slová, ktoré tam chcela mať ona sama: „*Hriešnici, ak prach z môjho mŕtveho tela môže byť užitočný pre vašu záchranu, poďte, prejdite po ňom, rozšliapte ho, kým nezmizne. Ale už nehrešte, už neurážajte nášho Ježiša!*“ To je súhrn jej života, vydaného výlučne pre záchranu duší. Popoludní 15. októbra v Oporte v kvetinárstvach nezostali žiadne biele ruže: všetky sa predali. Bola to kvetinová pocta Alexandrine, ktorá bola Ježišovou bielou ružou. Jej srdce, práve preto, že bolo stále zjednotené s Ježišovým srdcom až po mystické stotožnenie sa s ním, sa nekonečne rozšírilo a objímalo všetkých,pre všetko sa dojímalo, stotožňovalo sa so všetkým, čo sa týkalo blížneho, stále obdarúvalo a úplne sa dávalo. Jej krajania sa po jej smrti celý mesiac obliekali do smútočného odevu a vysvetľovali to takto: „Zomrela mamička Balasaru!“

(Z Il Bollettino Salesiano, marec 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Boží služobník ATTILIO GIORDANI (1913-1972)**

***Laik „á la don Bosco[[1]](#footnote-2)“***

***Povolanie jedného saleziána spolupracovníka***

Otec rodiny, katechéta a animátor v oratóriu, salezián spolupracovník a misionár v Mato Grosso. Attilio, člen farnosti sv. Augustína, ktorú spravovali milánski saleziáni, a duša oratória a farnosti, je mágom oratória, fenoménom vynaliezavosti, radosti a výchovnej schopnosti s mladými. **Jeho povolanie angažovaného kresťanského laika prekvitá a dozrieva v ovzduší oratória**, s apoštolským a radostným srdcom dona Bosca. Je mimoriadnym hercom, človekom, ktorý fascinuje svojím hereckým vystupovaním: je úplne prirodzený a stále svieži. Má akýsi náboj, čosi ako tajomstvo, ako milosť, ktorou nie je len herectvo. To, čo priťahuje, je čosi krásne, čo má vo svojom vnútri. Byť s chlapcami je povolaním dona Bosca a každého saleziána. Don Bosco to volal „asistencia“. Spôsob, ako bol Attiglio medzi chlapcami, očarúva rovnako ako jeho herecké umenie. Nemá z mladých strach, správa sa medzi nimi prirodzene. A predsa, koľko pripravuje každú vec pred tým, ako ide medzi chlapcov: spevy, hudobné vsuvky, verše, pokriky. Vie ich počúvať, počúva pozorne, je pozorný na to, čo hovoria a má vždy poruke živú, vtipnú hlášku, akoby šitú na mieru pre každého. Je vždy veselý a optimistický a aj keď si robí žarty, je jemný a nikoho nezraňuje. Väčšinou rozpráva milánskym nárečím. **Attiglio uprostred mladých je ako šou**: taký musel byť don Bosco! Venuje sa skupine a má na očiach jednotlivca. Je pozorný voči reálnej situácii, sleduje inštinkt chlapcov a usmerňuje ho svojou vynaliezavosťou. Ak sa chlapci hlučne bavia namiesto učenia sa katechizmu, rád vykríkne, vyskočí, vypustí trochu kysličníka uhličitého a potom opäť pritiahne uzdu a znovu nastolí ticho. Jeho vynaliezavosť spočíva v prispôsobení sa danej situácii.

**Etapy jeho cesty boli etapami jeho doby**: v čase fašizmu hľadá slobodu v oratóriu, v Katolíckej akcii; v čase vojny a v povojnovom období, keď kvôli politike a politickým stranám ľudia na seba nevraživo zazerajú, vynájde krížovú výpravu dobroty; v čase protestov, keď si mladí privlastnia priestor, ktorý starí zanechali bez ideálov, on podporuje Akciu Mato Grosso, ktorú mu domov doniesli jeho synovia. Jeho metóda a spôsob jeho prítomnosti medzi chlapcami preukazuje jeho neustálu starosť o dušu každého chlapca, jeho úctu k mladému človeku. To, čo don Bosco požadoval od svojich saleziánov, bolo v Attiliovi vždy dobre splnenou úlohou. Posolstvo, ktoré Attiglio odovzdáva touto svojou – stále aktualizovanou – metódou, sa dá zhrnúť do slova „dobrota“. A toto všetko prežíva spoločne s Noemi, svojou snúbenicou a potom manželkou, ktorá sa nechá celkom nakaziť prenikavým entuziazmom svojho Attilia: „Drahá Noe, Pán nech nám pomáha nebyť len priemerne dobrými, žiť vo svete bez toho, aby sme boli zo sveta, ísť proti prúdu...“

Attilio naozaj vtelil dona Bosca! Do veselosti, prítomnosti medzi chlapcami, aj do zbožnosti – zbožnosti jednoduchej, s ktorou sa pred jedlom modlí: «Ježišu, ďakujem za chlieb, ktorý si nám dal; daj ho aj tým, ktorí ho nemajú.» Attilio žije zo zjednotenia s Bohom a s donom Boscom. Jeho deň sa začína vstávaním o 6:00 a potom o 6.30 je v kostole, aby sa zúčastnil na omši a pristúpil k prijímaniu. Ak chýba miništrant, nehanbí sa ísť on – aj ako 58-59-ročný – posluhovať pri omši. Potom je rozjímanie. Potom doma počúva z tranzistora posledné správy a hor sa do práce. Na poludnie sa vracia domov. Po obede ide k saleziánom u sv. Ambróza v Miláne. Pozná ich všetkých: od provinciála po posledného milého saleziána, slepca, ktorý pochádza z Betlehema. A keď je tam niekto, kto trpí alebo je trochu odstrčený nabok, on je tam. Zdraví všetkých saleziánov, potom každý deň navštevuje sviatostného Ježiša.

Jeho život chápeme na základe jeho smrti. Vo veku šesťdesiat rokov Attilio Giordani s manželkou Noemi, najstarším synom Pierom a najmladšou dcérou Paolou odchádza do Brazílie – do Mato Grosso. Toto hovorí rodičom: „Ak chceme a máme spoločne prežívať povolanie našich detí, chápať naše deti, keď robia niektoré dôležité a príkladné rozhodnutia, musíme byť ochotní nasledovať naše deti, aby sme ich podopreli v skúškach, aby sme mohli spoľahlivo posúdiť to, čo robia.“ „V živote veľmi nepomáha hovoriť o veciach, ktoré máme robiť. Veľmi nepomáha kázanie, cenu má to, čo človek robí. Je treba **životom ukázať to, v čo veríme.** Nie je potrebné dávať kázne. Kázňou je život.“ Celý jeho život je beh spoločne s mladými. A do cieľa prichádza akoby šprintom a ukazuje tak, čo je **trvalým povolaním kresťana: dávať život!** Znamená to byť mladým až do posledného dňa. Attilio viackrát povedal: „Smrť nás musí nájsť živých.“ On, taký živý v bežných veciach, vo veselosti, v zbožnosti, aj v záverečnom stretnutí s Pánom je ochotný pokračovať v živote uprostred mladých v saleziánskej záhrade neba. Smrť ho zastihla, keď rozprával na jednom misionárskom stretnutí v Campo Grande (Brazília); keď sa cítil na odpadnutie, oprel si hlavu o rameno dona Uga De Censiho a zašepkal synovi: «Pier Giorgio, pokračuj ty.» To je odkaz, ktorý Attilio zanecháva aj nám: byť naďalej živým donom Boscom dnes – s radosťou a zanietenou láskou až do smrti.

(Z Il Bollettino Salesiano, apríl 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Ctihodná Mária Troncatti (1883-1969)**

***Misionárka, obor lásky k tým posledným***

***Povolanie jednej misionárky FMA***

Dvadsiateho piateho augusta 1969 sa malé lietadlo, ktoré viezlo do mesta sestru Máriu Troncatti, v Sucúa (Ekvador) pár minút po štarte zrútilo na okraji lesa, ktorý bol takmer pol storočia „vlasťou jej srdca“, miestom jej neúnavného sebadarovania uprostred „Šuarov“. Sestra Mária zažila svoje posledné vzlietnutie: to, ktoré ju voviedlo do Raja! Mala 86 rokov; všetky ich venovala ako dar lásky. Napísala: **„Som každý deň šťastnejšia z môjho misionárskeho a rehoľného povolania!“**

Narodila sa v Corteno Golgi (pri Brescii) 16. februára 1883 a vo svojej početnej rodine vyrastala radostná a pracovitá uprostred polí a starostlivosti o malých súrodencov – v atmosfére vrúcnej lásky príkladných rodičov. Dospievajúca Mária, usilovne sa zúčastňujúca farskej katechézy a pristupujúca k sviatostiam, vyzrievala v hlbokom kresťanskom povedomí, ktoré ju otváralo pre hodnoty rehoľného povolania. Avšak z poslušnosti otcovi a farárovi počkala, kým nebola plnoletá, a až potom požiadala o prijatie do Inštitútu dcér Márie Pomocnice, a prvé sľuby zložila v roku 1908 v Nizza Monferrato. Už od prvých sľubov za svoj **životný program prijala „dobročinnú lásku aj za cenu – ako hovorievala –, že sa zoderiem“.**

Počas prvej svetovej vojny (1915-18) sestra Mária navštevovala vo Varazze kurzy zdravotníckej pomoci a pracovala ako ošetrovateľka Červeného kríža vo vojenskej nemocnici: bola to skúsenosť, ktorá sa pre ňu stala cennejšou ako čokoľvek iné v priebehu jej dlhej misionárskej činnosti v Amazónskom pralese vo východnom Ekvádore. Totiž v roku 1922 odišla do Ekvádoru, **bez toho, že by sa niekedy vrátila do vlasti**; poslali jumedzi domorodých Šuarov, kde s inými dvoma spolusestrami začala **ťažkú prácu evanjelizácie a výchovy** uprostred nebezpečenstiev každého druhu, vrátane nebezpečenstiev hroziacich od lesných zvierat a nástrah divokých riek, ktoré bolo treba prechádzať na mieste brodu, alebo po vratkých „mostoch“ z lian, alebo na pleciach Indiánov. V ekvádorskom lese **všetkým ohlasovala a dosvedčovala Otcovu lásku.** Je „**mamičkou**“, stále sa usilujúcou ísť v ústrety nielen chorým, ale aj všetkým, ktorí potrebovali pomoc a nádej. Macas, Sevilla Don Bosco, Sucúa sú niektoré z dodnes prekvitajúcich „zázrakov“ činnosti sestry Márie Troncatti – ošetrovateľky, chirurgičky a ortopédky, zubnej lekárky a anestéziologičky... ale predovšetkým katechétky a evanjelizátorky, bohatej na podivuhodné zdroje viery, trpezlivosti a bratskej lásky. Jej dielo na podporu šuarských žien prekvitalo v stovkách nových kresťanských rodín, vytvorených po prvýkrát na slobodnom osobnom rozhodnutí mladomanželov.

**„Jeden pohľad na Ukrižovaného mi dáva život a odvahu pracovať“** – toto je istota viery, ktorá podopiera jej život a jej poslanie. V každej činnosti, obeti alebo nebezpečenstve cíti podporu materskej prítomnosti Márie Pomocnice. Jeden z vtedajších misionárov, otec Giovanni Vigna, nám zanechal toto svedectvo o sestre Márii Troncatti: „Je skutočným vtelením jednoduchosti a evanjeliovej prešibanosti. S akým jemným materstvom si získava srdcia! Na každý problém nachádza riešenie, ktoré sa vo svetle udalostí vždy ukazuje ako to najlepšie. Nikdy nezabúda, čo má robiť so slabými a hriešnymi. Videl som ju starať sa o ľudskú prirodzenosť zo všetkých hľadísk, aj tých najbiednejších: teda zaobchádzala s nimi s prevahou a vznešenosťou, ktorá u nej bola spontánna a prirodzená. Čo ma prekvapuje, je, že vo všetkom a vždy zostávala jemnou ženou. Povedal by som, že čím viac bola pannou, tým viac bola matkou.“

(Z Il Bollettino Salesiano, máj 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Blahoslavený *ARTEMIDE ZATTI (1880-1951)***

***Za každých okolností s donom Boscom!***

***Povolanie jedného saleziána koadjútora***

Rodina Zattiovcov je pokorná roľnícka rodina, ktorá sa rozhodla opustiť svoju vlasť Boretto v Taliansku, nájsť väčšie šťastie a uniknúť chorobe pellagra[[2]](#footnote-3). Emigrácia do Argentíny v čase, keď mal Artemide 15 rokov, bola nevyhnutným dôsledkom chudoby rodiny. Zattiovci boli veľmi nábožná rodina, mali dobré vzťahy s cirkvou, každodenne sa v rodine modlievali a zachovali si pravidelný sviatostný život. Artemide svoje detstvo prežil vo farnosti, miništroval na omši a zvyšok času pracoval na poli. Tí, čo ho poznali, o ňom hovorili: „Je to chlapec stále súcitný, veselý a veľký pracant, pokorný, tichý a veľmi láskavý, vždy poslušný a úctivý k rodičom.“ Pri tvrdých a namáhavých prácach na poli sa rýchlo naučil čeliť ťažkostiam a zodpovedným úlohám, ktoré ho budú neustále sprevádzať v rokoch apoštolátu. Artemide **sa vytrvalo zúčastňoval na liturgii a prežíval hlbokú dobročinnú lásku v službe chorým.** Boli to dva nosné stĺpy celého jeho života.

Na týchto základoch u Artemida vyzrieva spontánne a úprimné saleziánske povolanie. Serióznosť jeho duchovného angažovania, úprimná cesta rozlišovania a vôľa slúžiť Bohu a blížnemu ho priviedli k objatiu poslania dona Bosca. Jeho povolanie sa zrodilo z čítania životopisu dona Bosca po tom, ako sa spriatelil s istým „magnetizujúcim“ saleziánom, akým bol farár don Cavalli, ktorý bol jeho duchovným vodcom po celý život. Počas rokov formácie sa prejavuje ako disciplinovaný a pokorný spolubrat v službách a v manuálnej práci, ako aj v štúdiu. Chorým, ktorých tak veľmi miloval a staral sa o nich, sa javila dojemnou a povzbudivou námaha tohto mladíka, ktorý zápasí, aby získal cieľ rehoľného a kňazského života, a čelí ťažkostiam a ťažkým a krutým skúškam, ktoré mu život uštedruje. Čoskoro Zattiho postihla tuberkulóza, keď sa nakazil od jedného mladého kňaza, ktorému pomáhal práve kvôli jeho ťažkej chorobe. Predstavení mu vzhľadom na okolnosti jeho choroby navrhli zložiť sľuby ako salezián koadjútor. V tomto saleziánovi laikovi ožil slávny výrok dona Cagliera, ktorý zoči-voči pochybnostiam niektorých svojich druhov, či sa má stať „mníchom“ alebo nie, zvolal s príznačnou priamosťou: „Mních-nemních, *ja zostanem s donom Boscom*.“ Aj Zatti nepotrebuje dlho premýšľať, aby pochopil, že kňaz-nekňaz, **chce *zostať s donom Boscom.* A zostane a naplno prežíva originálne povolanie „koadjútora“.**

**Zasvätil svoj život chorým** z vďačnosti Pomocnici za to, že sa uzdravil. Získal patričné vzdelanie s hodnosťami lekárnika a ošetrovateľa. Prakticky zodpovedal za nemocnicu, postaral sa o jej preloženie na nové miesto; rozšíril okruh svojich pacientov tým, že sa svojím neodmysliteľným bicyklom dostal ku všetkým chorým v meste, najmä k tým najchudobnejším – v celej Patagónii si naňho budú spomínať ako na ***el amigo de los pobres,*** ***priateľa bedárov*** – pričom nikdy nepožadoval odmenu, ale tej sa mu vždy dostalo v hojnej miere. Poznal tieseň dlžôb, ale Prozreteľnosť ho nikdy neopustila. Spravoval množstvo peňazí, ale jeho život bol úplne chudobný: na cestu do Talianska mu museli požičať oblek, klobúk a kufor. Milovali a vážili si ho chorí, ktorí mu niekedy dávali prednosť pred lekármi; milovali a vážili si ho lekári, ktorí mu prejavovali úplnú dôveru a poddávali sa vplyvu, ktorý vyvieral z jeho svätosti: „Keď som s Zattim, nemôžem inak ako veriť v Boha“, zvolal raz jeden lekár, ktorý sa vyhlasoval za ateistu. V čom spočívalo tajomstvo takého vplyvu? V tomto: **pre neho bol každý chorý Ježiš osobne.** Doslova! Predstavení mu raz odporúčali, aby pri príjmoch neprekračoval počet 30 chorých za jeden deň. Ktosi ho počul mumlať: „A ak by tridsiaty prvý bol Ježiš osobne?“ Z jeho strany nieto pochybností: s každým zaobchádzal s takou istou jemnosťou, s akou by zaobchádzal so samotným Ježišom, a v naliehavých prípadoch ponúkal vlastnú izbu alebo tam vo chvíľach nutnosti položil aj mŕtvolu. Sestra, čo mala na starosti šatstvo, často počula otázku: „Máte oblečenie pre 12-ročného Ježiša?“ Neúnavne a s pokojom pokračoval vo svojom poslaní medzi chorými až do konca svojho života a nikdy si nezobral žiadne voľno.

Sympatická postava Artemida Zattiho je výzvou ponúkať mladým čaro zasväteného života, radikálnosť nasledovania poslušného, chudobného a čistého Krista, primát Boha a Ducha, bratský život v komunite, úplné darovanie sa poslaniu. Mladí sú citliví na ponuky náročných záväzkov, ale potrebujú svedkov a vodcov, ktorí by ich vedeli sprevádzať v objavovaní a v prijatí takého daru. **Povolanie saleziána koadjútora je súčasťou fyziognómie, ktorú chcel don Bosco dať Saleziánskej kongregácii.** Zaiste, je to povolanie, ktoré nie je ľahké rozpoznať a prijať; ono sa ľahšie rozvíja tam, kde sa medzi mladými podporujú apoštolské laické povolania a kde sa im ponúka radostné a nadšené svedectvo rehoľného zasvätenia, akým bolo zasvätenie Artemida Zattiho.

(Z Il Bollettino Salesiano, jún 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Blahoslavený AUGUSTÍN CZARTORYSKI (1858-1893)**

***Bohatý mládenec, ktorý hovorí áno***

***Povolanie jedného princa, ktorý sa stal saleziánom***

Narodenie Augustína Czartoryského – prvorodeného vo významnej šľachtickej poľskej rodine – v Paríži druhého augusta 1858 bolo vítané ako znamenie nádeje: je predurčeným na trón svätého Kazimíra a teda oporným bodom pre všetkých tých, ktorí snívali o znovuzrodení Poľska. Ale Božie plány sú iné. Tohto mladíka, ktorého zdravie od detstva podkopávala tuberkulóza, sprevádza na nútených cestách za hľadaním zdravia **iné, oveľa vzácnejšie hľadanie: hľadanie svojho povolania**. Netrvalo mu dlho, aby pochopil, že nie je stvorený pre život na kráľovskom dvore: „Priznám sa Vám, že ma to všetko unavuje. Sú to neužitočné zábavy, ktoré ma otravujú“, píše otcovi. Veľký vplyv na mladého princa má jeho vychovávateľ Jozef Kalinowski, dnes svätý karmelitán, ktorý usmerňuje Augustína pri hľadaní povolania a predstavuje mu postavu svätého Alojza Gonzagu, ktorého život „mu otvoril cestu k ľahšiemu spojeniu s Bohom“, a postavu krajana svätého Stanislava Kostku, ktorého heslo Augustín zobral za svoje: „Ad maiora natus sum, narodil som sa pre väčšie veci.“

**Rozhodujúcou udalosťou jeho hľadania a jeho života je stretnutie s donom Boscom**, ktoré sa uskutočnilo v Paríži v máji roku 1883: „Už dlho som si želal spoznať Vás!“, povedal don Bosco Augustínovi. Od toho dňa videl Augustín vo svätom vychovávateľovi otca svojej duše a rozhodcu o svojej budúcnosti. Po stretnutí s donom Boscom Augustín nielenže pocítil zosilnenie povolania do rehoľného stavu, ale bol jasne presvedčený o tom, že je povolaný stať sa saleziánom: „Ak to chce Pán Boh, všetko dopadne dobre, On sám odstráni každú prekážku, a ak to Boh nechce, tak to nechcem ani ja.“ Avšak don Bosco – z dôvodu Augustínovho spoločenského postavenia i zdravia – prejavuje postoj veľkej opatrnosti a rezervovanosti ohľadom prijatia mladého princa do Kongregácie. Až sám pápež Lev XIII. osobne rozriešil každý problém: „Povedzte donovi Boscovi, že je vôľou pápeža, aby Vás prijal medzi saleziánov.“ „Teda dobre, môj drahý priateľ,“ odpovedal ihneď don Bosco, „ja to prijímam. Od tohto okamihu patríte do našej Spoločnosti a želám si, aby ste do nej patrili až do smrti.“

Na konci júna roku 1887, po tom, čo sa zriekol všetkého v prospech bratov, nastúpil na cestu noviciátu a prevrátil mnohé svoje zvyky: režim dňa, stravu, spoločný život... Musel bojovať aj proti pokusom svojej rodiny, ktorá sa nezmierila s týmto rozhodnutím. Prišiel ho navštíviť otec a pokúšal sa odhovoriť ho. Ale Augustín sa nedal odradiť. Dvadsiateho štvrtého novembra 1887 prijal v bazilike Márie Pomocnice z rúk dona Bosca obliečku. „Odvahu, milý môj princ – šepkal mu do ucha svätec Ján Bosco –, **dnes sme dosiahli veľkolepé víťazstvo**. Alemôžem Vám tiež s veľkou radosťou povedať, že **príde deň, kedy sa stanete kňazom a z Božej vôle urobíte mnoho dobra pre svoju vlasť**.“

Kvôli priebehu choroby jeho rodina s väčšou naliehavosťou obnovila pokusy a uchýlila sa aj k nátlaku lekárov. Kardinálovi Parocchimu, ktorého prosili, aby použil svoj vplyv na to, aby ho vytrhol zo saleziánskeho života, Augustín napísal: „V plnej slobode som chcel zložiť sľuby a urobil som tak s veľkou radosťou v srdci. Od toho dňa prežívam v Kongregácii veľký duševný pokoj a ďakujem Pánovi, že mi dal spoznať Saleziánsku spoločnosť a že ma povolal v nej žiť.“

Augustínov kňazský život trval sotva jeden rok, ktorý strávil v Alassiu, v izbe s výhľadom na ihrisko. Kardinál Cagliero takto zhrnul túto poslednú etapu jeho života: „On už nebol z tohto sveta! Jeho zjednotenie s Bohom, dokonalé prijatie Božej vôle v zhoršujúcej sa chorobe, túžba zjednotiť sa s Ježišom Kristom v utrpení a v kríži ho urobili hrdinom v trpezlivosti, pokojným v duchu, a nezdolným – viac ako v bolesti – v láske k Bohu.“ Zosnul v Alassiu večer v sobotu 8. apríla 1893, vo veľkonočnej oktáve, keď sedel v kresle, ktoré kedysi používal don Bosco. „**Aká krásna Veľká noc!**“, povedal v pondelok predtým spolubratovi, ktorý mu pomáhal, pričom netušil, že posledný deň oktávy bude sláviť v nebi.

‘Aké milé sú tvoje príbytky, Pane zástupov! Túži a zmiera moja duša po nádvoriach Pánových. … Jeden deň v tvojich nádvoriach je lepší než iných tisíce’ (Ž 84,2.11). Tieto slová žalmu napísal blahoslavený Augustín Czartoryski ako svoje životné heslo na primičný obrázok. Je v nich obsiahnuté vytrženie človeka, ktorý nasledujúc hlas povolania objavuje krásu kňazskej služby. Je v nich počuť ozvenu rozličných rozhodnutí, ktoré musia uskutočňovať tí, čo zachytia Božiu vôľu a chcú ju plniť. Augustín Czartoryski, mladý princ, **vypracoval účinnú metódu rozlišovania Božích plánov. V modlitbe predkladal Bohu všetky zásadné otázky a neistoty a potom v duchu poslušnosti poslúchal rady svojich duchovných vodcov.** Tak pochopil svoje povolanie žiť chudobným životom, aby mohol slúžiť tým najmenším. Táto metóda mu umožnila v priebehu celého života uskutočniť také rozhodnutia, že dnes môžeme povedať, že plány Božej Prozreteľnosti plnil hrdinským spôsobom.

(Z Il Bollettino Salesiano, júl-august 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**CTIHODNÝ VINCENZO CIMATTI (1879-1965)**

***Atlét Ducha***

***Povolanie jednej fascinujúcej osobnosti***

Kto dobre pozná dona Cimattiho, ten sa doňho zamiluje. Počnúc jeho rodinou, chudobnou a skúšanou, ale s pevnou vierou, kde svätá mama menom Róza vychovala tri deti: Raffaellu, ktorá neskôr vstúpila do Kongregácie milosrdných nemocničných sestier – bola majsterkou aktívnej dobroty medzi chorými v nemocniciach v okolí Ríma a už je blahoslavená; Luigiho, ktorý sa stal saleziánom koadjútorom a misionárom v Latinskej Amerike, zomrel v povesti svätosti; a nášho Vincenza, ktorý je dnes ctihodný.

**Celý život Vincenza Cimattiho je jedným behom v službe Kristovi, v radoch dona Bosca,** pretože práve svätec mladých ho „odštartoval“ do behu života. Ako trojročného ho totiž mamička priviedla do kostola servítov vo Faenze, kde mal práve don Bosco kázeň: „Vincentko, pozri sa, pozri sa na dona Bosca!“, kričala mu mamka a zodvihla ho uprostred davu, ktorý sa zišiel pozrieť na svätca. Vincenzo si na celý život zapamätal tú dobrotivú tvár starého kňaza.

Prvá etapa behu bola v 17-ich rokoch, keď sa stal saleziánom s večnými sľubmi a poslali ho do Turína-Valsalice, kde vyučoval a zbieral tituly: získal diplom kompozície na konzervatóriu v Parme, absolvoval vysokoškolské štúdium poľnohospodárstva, filozofie a pedagogiky na Kráľovskej univerzite v Turíne. Stále vynikal svojou inteligenciou, láskavosťou a svojím krásnym hlasom. Jeho operety sa veľmi často hrali v saleziánskych školách a oratóriách. Niekoľko generácií klerikov ho volalo *maestro*. V turínskych oratóriách vykonal pre mladých mnoho práce – aj manuálnej; mnoho sa nabehal, aby pomáhal chudobným rodinám. Medzitým veľmi naliehavo žiadal hlavného predstaveného: „**Nájdite mi miesto v najchudobnejších, najnáročnejších a najopustenejších misiách.** V pohodlí sa necítim dobre.“

Napokon v 46 rokoch v jeho behu nastal kvalitatívny skok: bol poslaný do Japonska, aby tam v krajine „nebeskej ríše“ založil saleziánske dielo. Pracoval tam 40 rokov a získal si srdcia Japoncov svojou dobrotou a angažovaním sa ako don Bosco v apoštoláte tlače a hudby. Veľa cestoval, aby neustále povzbudzoval prvých saleziánov, a otváral diela najmä pre chlapcov siroty a žijúcich na okraji spoločnosti. Mohol sa vrátiť do Talianska a prežiť v pokoji svoju starobu. Chcel však zomrieť v Japonsku a „**stať sa japonskou zemou**“. A zomrel pokojne ako patriarcha so svojou dlhou bielou bradou, medzi „svojimi“ Japoncami. Usmievavý Kristov atlét dokončil svoj beh.

Je na nás, aby sme spoznali jeho život a nasledovali jeho príklad – natoľko, nakoľko sme schopní. Pretože on bol skutočne veľkým bežcom a prostredníctvom jeho veľmi mnohých listov môžeme vstúpiť do jeho duše, ktorú vidno v jeho rozmeroch ľudských, kresťanských a saleziánskych, kde sa nám ukazuje, kým naozaj bol – nielen svätcom, ale aj opravdivým človekom. Inteligentným, s pevnou vôľou, citlivým, človekom, ktorému hudba spontánne vychádzala z vnútra, milovníkom prírody, ktorý miloval všetkých blížnych a vedel sa ovládať, hoci bol zatiahnutý do mnohých ťažkostí a utrpení. Len prostredníctvom jeho písomností, ktoré až dodnes z veľkej časti zostali nepublikované, sa dá pochopiť, že za jeho úsmevom a jeho dobrosrdečnosťou bol nekonečný boj so sebou samým a ohromná schopnosť trpieť pri prežívaní všetkých ťažkostí, nepohodlia, chudoby a v znášaní ľudí, ktorí ho nevedeli pochopiť a pomôcť mu, najmä vo chvíľach núdze. Bol najprirodzenejším človekom na zemi – v konaní, v rozprávaní, pri modlitbe, svojím vystupovaním bez póz, človekom, ktorý očarúval všetkých – veľkých i malých – nezabudnuteľným úsmevom. Bol veľkou a košatou osobnosťou, plnou ľudských i mravných darov. Oplýval čnosťami – najmä dobročinnou láskou –, ktoré nám pomáhajú pochopiť, ako bol don Cimatti opravdivým nositeľom saleziánskej charizmy v Japonsku, človekom, ktorý najvernejšie stelesnil dona Bosca v tejto krajine.

(Z Il Bollettino Salesiano, september 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**BLAHOSLAVENÝ ALBERTO MARVELLI (1918-1946)**

***Láska nikdy nemá voľno***

***Povolanie jedného bývalého saleziánskeho chovanca***

Je to prvý bývalý saleziánsky chovanec, ktorého Cirkev vyhlásila za blahoslaveného. Pri príležitosti jeho blahorečenia som napísal: „Blahorečenie Alberta Marvelliho je výzvou hľadať cestu svätosti v rodine, v zamestnaní, v politike, ale aj ocenením saleziánskej výchovy, schopnej vychovávať svätcov.“ Toto bolo veľkým osobným presvedčením a skúsenosťou dona Bosca, kňaza vychovávateľa a formátora mladých svätcov.

Alberto ešte pred výzvou Druhého vatikánskeho koncilu, adresovanou laikom a ich angažovaniu sa v spoločnosti, potvrdil svoje **povolanie laika angažovaného vo svete**, pričom svet považoval nie za čosi negatívne, ale za Pánovu vinicu, v ktorej máme kompetentne a s láskou pracovať – podľa Božích kritérií, vyjadrených v evanjeliu. Takto uskutočnil svoju svätosť štúdiom, prácou, v každej situácii, v ktorej sa nachádzal, či už z vlastného rozhodnutia, alebo keď to priniesli udalosti. Marvelli žil uprostred dejín sveta, pričom s odvahou a láskou spolupracoval na tom, aby ich pre všetkých urobil dejinami spásy. Ani naše povolanie a poslanie v tomto svete nie je iné.

Osud Alberta Marvelliho nachádza miesto svojho formovania a rastu – okrem prostredia v rodine – v saleziánskom oratóriu v Rimini, vo farnosti Panny Márie Pomocnice. Božie povolanie prišlo prostredníctvom viery jeho rodiny a prostredníctvom **prostredia kypiaceho životom a kresťanskými ponukami, akým je saleziánske oratórium**, kde príklad a príťažlivosť Dominika Savia sú veľmi silné a nákazlivé. Alberto sa vrúcne modlieva, chodí s presvedčením na katechizmus, preukazuje horlivosť, dobročinnú lásku, radosť, čistotu. Vyniká medzi mladými z oratória svojimi neobyčajnými cnosťami a zjavnou ľahkosťou a nenútenosťou, s akými robí aj tie najťažšie veci. Ráz jeho ľudskej, apoštolskej a duchovnej formácie je saleziánsky. Alberto má iba 15 rokov, ale saleziáni chápu, z akej látky je utkaný: stal sa delegátom ašpirantov a obetavým animátorom oratória. Pracoval uprostred chlapcov s maximálnym nasadením a animoval ich k správnemu pohľadu na hru a na zábavu. Bol inteligentný, obdarovaný dobrou pamäťou, mierny, hoci veselý, mal pevný charakter, bol veľkodušný, podnecovaný hlbokým zmyslom pre zodpovednosť a spravodlivosť; vďaka svojim ľudským kvalitám mal silný vplyv na svojich kamarátov; všetci si ho vážili pre jeho čnosti.

Avšak Marvelli sa nenarodil s krídlami a svätožiarou; zvládnutie seba samého bolo postupné a ťažké. V tomto ovzduší dozrieva jeho **základné rozhodnutie patriť Ježišovi a nasledovať ho**. Do svojho denníka napísal: „Nemôže existovať prostredná cesta, nemôžu sa zmieriť Ježiš a diabol, milosť a hriech. No a ja chcem patriť Ježišovi, byť celý jeho. Ak som bol doteraz trochu neistý, teraz už nesmie byť viac neistota; cesta je jasná: všetko pretrpieť, ale už viac nehrešiť. Ježišu, radšej zomrieť ako zhrešiť; ty mi pomôž dodržať tento sľub.“

**„Slúžiť je lepšie ako nechať sa obsluhovať. Ježiš slúži!“**, napísal tiež do svojho denníka. Práve v tomto duchu čelí svojim ťažkým úlohám v občianskych záležitostiach. Alberto sa stal zanieteným obnoviteľom mesta, nešetril silami, pretože si všímal núdzu, naliehavé potreby a beznádej ľudí a kvôli tomu trpel. Keď sa angažoval v ťažkej úlohe budovania pozemského mesta, ktosi mu vytkol, že by mal viac času venovať cirkevným aktivitám. Alberto jednoducho odpovedal: „Aj toto je apoštolát,“ a opäť tak potvrdil svoje povolanie laika angažovaného vo svete. Cítil a prežíval svoju **angažovanosť v politike** ako službu organizovanému kolektívu: politická aktivita sa mohla a mala stať najvyšším vyjadrením prežívanej viery. Alberto slúžil Pánovi v tých najposlednejších. Boli s ním najmä vo chvíľach modlitby, jeho rozhovoru s Bohom, ku ktorému pozdvihoval svoju myseľ, pričom nosil vo svojom srdci chudobných, svojich najdrahších bratov.

V lete v roku 1946 sa po dlhej úvahe **rozhodol pre svoje povolanie**, lebo počas predchádzajúcich rokov váhal medzi rehoľným zasvätením a kňazstvom. Teraz sa rozhodol: **založí si rodinu** a požiada, aby mu bola spoločníčkou Marilena Aldè z Lecco, ktorú spoznal v Rimini počas letných prázdnin v rokoch štúdia na gymnáziu, a s ktorou vytvoril silné puto duchovného priateľstva. Alberto sa rozhodol nahlas vyjadriť svoj úmysel a potom 27. augusta jej napísal dlhý list. „... už od pondelka mi opäť silno búšilo srdce kvôli tebe, po tom, čo som ťa videl – stále peknú a s trochu zádumčivými, ale veľmi dobrými očami. Mohlo by toto byť povolanie, ktoré prebúdza lásku?“ List nemá odpoveď. Alberto je pripravený aj na túto bolesť. „Príliš milujem Pána, aby som sa búril alebo plakal kvôli jeho vôli... **tejto vôli musíme obetovať uspokojenie našich túžob a pozemských ideálov.“**

Albertov život je silnou výzvou najmä pre laikov v „dosvedčovaní viery prostredníctvom cností, ktoré sú pre nich špecifické: vernosť a neha v rodine, kompetentnosť v práci, húževnatosť v službe pre spoločné dobro, solidárnosť v spoločenských vzťahoch, tvorivosť v uskutočňovaní diel užitočných pre evanjelizáciu a pre podporu človeka. Vám tiež prináleží, aby ste preukázali – v úzkom spoločenstve s pastiermi Cirkvi –, že evanjelium je aktuálne a že viera veriaceho človeka neodvádza od dejín, ale ho do nich hlbšie ponára“, napísal Ján Pavol II.

(Z Il Bollettino Salesiano, október 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Ctihodná Mama margita (1788-1856)**

***Výchovné a kňazské materstvo***

***Povolanie jednej mamy - vdovy***

„Ktože nájde ženu dobrú? Jej cena je nad perly... Jej synovia dobrorečia jej“ (Prís 31,10.28). Margita prežívala svoju **cestu viery rozhodnutím pre manželstvo**: vydala sa za Františka Bosca, ktorý predtým ovdovel vo veku 27 rokov. Sobáš mali vo farskom kostole v Caprigliu 6. júna 1812 a počas slávenia svätej obety si pred oltárom vymenili snubné prstene.

Po predčasnej smrti manžela musela Margita sama prevziať vedenie rodiny v čase veľkej biedy. V jej dome bola Františkova mama, ochrnutá a vyžadujúca si starostlivosť; Anton, Františkov syn z prvého manželstva, a jej dvaja synovia Jozef a Ján (budúci don Bosco). Na ponuku veľmi výhodného nového manželstva rozhodne odpovedala: „Boh mi dal jedného manžela a potom mi ho vzal. Keď zomieral, zveril mi troch synov a ja by som bola krutá matka, keby som ich opustila vo chvíli, keď ma najviac potrebujú.“ Dostala odpoveď, že jej synovia by boli zverení dobrému poručníkovi, ktorý by sa o nich dobre postaral. Táto šľachetná žena odpovedala: „Poručník je priateľ; **ja som matkou mojich synov; nikdy ich neopustím**, ani keby ste mi dali všetko zlato sveta. Je mojou povinnosťou celá sa zasvätiť ich kresťanskej výchove.“

Margita, žena silná a múdra, spravodlivá a pevná vo svojich rozhodnutiach, viedla striedmy a zdržanlivý životný režim. V kresťanskej výchove synov bola prísna, nežná a rozumná. Pomáhala tak rásť trom chlapcom s veľmi rozdielnymi povahami, ale neponižovala a nezahanbovala nikoho. Keď bola prinútená robiť občas dramatické rozhodnutia – ako nútený odchod Janka z domu, aby zachránila pokoj v rodine a aby mu umožnila študovať –, s vierou a nádejou podporovala sklony synov, pomáhala im rásť vo veľkodušnosti a v podnikavosti. Keď si vypočula Jankov sen z deviatich rokov, bola jediná, kto ho dokázal prečítať v Pánovom svetle: „Ktovie, či sa nemáš stať kňazom.“ Preto mu dovolila tráviť čas s nie práve najslušnejšími chlapcami, lebo keď boli s ním, správali sa lepšie.

S láskou sprevádzala Jána až po kňazstvo, pričom preukázala pri rôznych príležitostiach **naozaj jedinečnú schopnosť rozlišovať Božiu vôľu**. „Ja chcem iba to, aby si si dobre zvážil krok, ktorý chceš urobiť a aby si potom nasledoval svoje povolanie, a nepozeral pritom na nikoho. Na prvom mieste je spása tvojej duše. Pán farár chcel, aby som ťa od tohto rozhodnutia odhovorila vzhľadom na to, že by som v budúcnosti mohla potrebovať tvoju pomoc. Ja však vravím: Na mňa v týchto veciach neber ohľad, lebo na prvom mieste je Boh. Kvôli mne si nerob starosti. Ja od teba nič nechcem, nič od teba neočakávam. Dobre si zapamätaj: narodila som sa chudobná, chudobne som žila a v chudobe chcem aj zomrieť. Ba hovorím ti, že ak sa rozhodneš stať svetským kňazom a nanešťastie zbohatneš, neprídem ťa ani raz navštíviť. Dobre si to zapamätaj!“ A keď sa večer v deň primícií z rodnej dediny Castelnuovo vracali domov do Becchi, mama Margita povedala synovi novokňazovi pamätihodné slová v dejinách katolíckeho kňazstva: „Si kňaz, slúžiš svätú omšu, odteraz si teda bližšie k Ježišovi Kristovi. Pamätaj však, že začať slúžiť svätú omšu znamená začať trpieť. Nevšimneš si to hneď, ale s postupom času uvidíš, že tvoja matka ti hovorila pravdu. Som si istá, že sa za mňa budeš modliť každý deň, či už budem živá, alebo mŕtva. To mi stačí. Ty odteraz mysli len na spásu duší a o mňa si nerob nijaké starosti.“

Tento vzťah medzi matkou a synom dozrel **u mamy Margity až po** **účasť** **na synovom výchovnom poslaní**. „Môj drahý syn, nevieš si predstaviť, koľko to stojí moje srdce – opustiť tento dom, tvojho brata a ostatných drahých; ale ak sa ti zdá, že sa to môže páčiť Pánovi, som ochotná ísť s tebou.“ Zanechala milovaný domček v Becchi a išla s ním medzi chudobných a opustených chlapcov do Turína. Tu sa Margita posledných desať rokov svojho života bezvýhradne venovala poslaniu dona Bosca a počiatkom jeho diela, pričom prežívala **dvojité materstvo**: duchovné materstvo voči synovi kňazovi a výchovné materstvo voči chlapcom prvého oratória; prispela tak k výchove svätých synov, akými boli Dominik Savio a Michal Rua.

Bola bez vzdelania, ale plná múdrosti, ktorá pochádza zhora, bola pomocou pre mnohých chudobných chlapcov z ulice, synov nikoho. Napokon Božia milosť a prežívanie cností urobili z Margity Occhienovej hrdinskú matku, rozumnú vychovávateľku a dobrú radkyňu rodiacej sa saleziánskej charizmy. Mama Margita bola jednoduchou ženou, a predsa vyniká v mimoriadnom množstve svätých mám, ktoré žijú v Božej prítomnosti a v Bohu, v zjednotení prostredníctvom tichého a takmer nepretržitého vzývania. „Najjednoduchšou vecou“, ktorú mama Margita neprestávala opakovať príkladom svojho života, je toto: že **svätosť je na dosah ruky, je pre všetkých**, a uskutočňuje sa vernou poslušnosťou špecifickému povolaniu, ktoré Pán zveruje každému z nás.

(Z Il Bollettino Salesiano, november 2011)

Don Pascual Chávez Villanueva:

**TÉMA 2011 – ŽIVOT JE POVOLANIE**

**Blahoslavený FILIP RINALDI (1856 - 1931)**

***Živý obraz dona Bosca***

***Povolanie jedného budúceho hlavného prestaveného***

V sedliackom prostredí Lu Monferrato, kraji preslávenom nielen vínom, ale tiež tým, že tunajšie rodiny boli skutočnou „Pánovou vinicou“ vďaka počtu povolaní, ktoré sa v nich zrodili, je najznámejším príkladom rodina Rinaldiovcov. Pán z tejto rodiny povolal sedem detí: dve dcéry vstúpili k sestrám saleziánkam, boli vyslané do Santo Domingo a stali sa odvážnymi priekopníčkami a misionárkami; spomedzi chlapcov sa piati stali saleziánskymi kňazmi. Najznámejší z tých piatich bratov, Filip Rinaldi, tretí nástupca dona Bosca, vyniká **zvláštnou históriou svojho povolania a zároveň ako veľký vzbudzovateľ a sprevádzateľ povolaní**. Filip veľmi rád spomínal na vieru rodín z Lu:: „*Bola to viera, vďaka ktorej naši rodičia hovorili: Pán nám deti daroval a ak ich On volá, my určite nemôžeme povedať nie!*“

V dedinke Mirabello, kde don Bosco otvoril svoje prvé dielo mimo Turína, mal Filip možnosť stretnúť sa so svätcom mladých a vyspovedať sa uňho, pričom zazrel, že „sa v jeho tvári zrazu zajagalo tajomné svetlo“. **Tento pohľad a toto očarenie ho sprevádzalo** a určitým spôsobom ho prenasledovalo, aj keď sa na konci prvého ročníka kolégia Filip vrátil do rodiny a desať rokov opäť pracoval na poli. **Don Bosco ho nestratil z dohľadu a  nabádal ho k rozhodnutiu.**

Keď mal dvadsať rokov, počas jedného rozhovoru s donom Boscom sa opäť zopakovalo čosi, čo spozoroval kedysi v Mirabello: „Vyjasnila sa mu tvár, potom z neho zažiarilo živé svetlo, živšie ako svetlo slnka, a po niekoľkých okamihoch opäť nabral svoj normálny vzhľad.“ Filip si už bol istý svojím povolaním: „Napokon som sa rozlúčil s rodičmi a obrátil som sa chrbtom k svetu, ktorý ma okradol o najkrajšie roky života.“ Stal sa saleziánom a neprestával byť pod priamym a osobným dohľadom dona Bosca, ktorý načrtával úlohy a ciele jeho cesty a voči ktorému Filip preukazoval bezvýhradnú poddajnosť a poslušnosť.

Keďže už bol sformovaným a zrelým mužom, don Bosco, ktorý vytušil jeho cnosti a jeho apoštolské schopnosti, ho v roku 1883, len po jednom roku kňazstva, vymenoval za **direktora „Máriiných synov“, čiže za zodpovedného za známu liaheň povolaní v dospelom veku**, ktorá potom dala Cirkvi mnohé plody – vytvorením prostredia opravdivej a radostnej rodiny. Pohľad dona Bosca ho sleduje počas piatich rokov, ktoré prežil v Turíne, kde mal tú výsadu, že sa každý týždeň k nemu chodil spovedať a dostával dôkazy duchovnej dôvernosti, ktoré utvorili jadro vzácnej kňazskej a saleziánskej zrelosti.

Keď ho poslali do Španielska, rozosial saleziánsku prítomnosť po celom polostrove, aj vďaka Dcéram Márie Pomocnice, a za deväť rokov otvoril dvadsaťjeden nových domov, takže sa dá povedať, že don Rinaldi bol **„zakladateľom“ saleziánskeho diela v Španielsku**. Keď sa vrátil do Turína ako generálny prefekt (= vikár) Kongregácie, každé ráno venoval v Bazilike Márie Pomocnice viac ako dve hodiny službe spovedania, duchovnému vedeniu, rozlišovaniu a sprevádzaniu v povolaní – plodnej a vzácnej práci, v ktorej pokračoval aj po tom, ako bol 4. apríla 1922 zvolený za hlavného predstaveného Saleziánskej spoločnosti. Tretí nástupca dona Bosca, povolaný prispôsobiť ducha zakladateľa novým časom, preukázal svoje otcovské vlohy a hojnosť svojich iniciatív: starostlivosť o povolania, vytváranie stredísk duchovnej a sociálnej pomoci mladým robotníčkam, vedenie a podporu dcér Márie Pomocnice, podporu Združenia saleziánov spolupracovníkov, zriadenie Svetových federácií bývalých chovancov a chovankýň.

Prácou medzi Horliteľkami Márie Pomocnice vytušil a prešiel cestu, ktorá viedla k uskutočneniu novej formy zasväteného života vo svete, ktorá potom rozkvitla v sekulárnom inštitúte „**Volontarie di don Bosco , Dobrovoľníčky dona Bosca**“. Nesmierne podnietil saleziánske misie: založil misijné inštitúty, časopisy a združenia, a počas jeho služby hlavného predstaveného odišlo do celého sveta vyše tisícosemsto saleziánov.

Pre spolubratov a dcéry Márie Pomocnice bol **majstrom saleziánskosti**: svedectvom života a jednoduchým a konkrétnym vyučovaním saleziánskej pedagogiky mimoriadne podnecoval celý život oboch kongregácií. **Za jeho pôsobenia mimoriadne vzrástol počet povolaní**: počet saleziánov stúpol zo 4.000 na 8.000 a počet domov zo 400 na 650.

Blahorečenie dona Bosca v roku 1929 korunovalo jeho saleziánsky život a bolo preň príležitosťou podnietiť opätovné prežívanie charizmy zakladateľa v jej autentickosti, pričom sa všetkým javil ako „živý obraz dona Bosca“ a – ako hovorieval don Francesia, salezián z prvej generácie – „donovi Rinaldimu chýba iba hlas dona Bosca“.

(Z Il Bollettino Salesiano, december 2011)

1. Na spôsob dona Bosca [↑](#footnote-ref-2)
2. Pozn. prekl.: Pellagra – chronické ochorenie spôsobené jednostrannou výživou s nedostatkom vitamínu B3-miacín, vyznačujúce sa zápalom kože, hnačkami a neurologickými príznakmi, ktoré končia až demenciou. [↑](#footnote-ref-3)